**Likumprojekta**

**„Grozījums Statistikas likumā”**

**sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts „Grozījums Statistikas likumā” (turpmāk – Likumprojekts) izstrādāts atbilstoši Ministru kabineta 2014.gada 22.aprīļa sēdes protokola Nr.24 26.§ „Informatīvais ziņojums „Nozaru administratīvo pārkāpumu kodifikācijas ieviešanas sistēma”” 2.punktā dotajam uzdevumam. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Ministru kabineta 2014.gada 22.aprīļa sēdes protokollēmuma (prot. Nr.24 26.§) „Informatīvais ziņojums „Nozaru administratīvo pārkāpumu kodifikācijas ieviešanas sistēma”” (turpmāk – informatīvais ziņojums) 2.punktu Ekonomikas ministrijai, ievērojot informatīvā ziņojuma 2.pielikumā noteikto nozaru administratīvo pārkāpumu kodifikācijas laika grafiku, tika uzdots izstrādāt attiecīgo likumprojektu. Lai izpildītu doto uzdevumu, Ekonomikas ministrija uzsāka likumprojekta izstrādi. Saskaņā ar Ministru kabineta 2013.gada 4.februāra rīkojumu Nr.38 „Administratīvo sodu sistēmas attīstības koncepcijas kopsavilkums” (turpmāk - Koncepcijas kopsavilkums) Latvijā pastāvošais administratīvās atbildības regulējums ietverts Latvijas Administratīvo pārkāpumu kodeksā (turpmāk - kodekss). Kodekss ir spēkā no 1985.gada 1.jūlija. Ar Latvijas Republikas Augstākās Padomes 1991.gada 29.augusta lēmumu tika noteikts, ka līdz attiecīgo Latvijas Republikas kodeksu vai citu likumdošanas aktu pieņemšanai Latvijas Republikas teritorijā piemēro Latvijas PSR Administratīvo pārkāpumu kodeksu. No kodeksa spēkā stāšanās līdz šim laikam tas ir grozīts vairāk nekā 130 reizes.Saskaņā ar Ministru kabineta 2013. gada 4. februāra rīkojuma Nr. 38 „Par Administratīvo sodu sistēmas attīstības koncepciju” 3.punktu un Centrālās statistikas pārvaldes rīcībā esošo statistiku par administratīvajiem pārkāpumiem statistikas jomā, tika izvērtēti visi kompetencē esošie administratīvie pārkāpumi, ņemot vērā: 1) nodarījuma bīstamību;2) sabiedrisko kaitīgumu;3) nodarījuma sekas;4) nodarījuma aktualitāti;5) nodarījuma attiecināmību uz publiski tiesiskajām attiecībām. Likumprojekts izstrādāts atbilstoši informatīvajā ziņojumā minētajām prasībām un rekomendācijām. Likumprojekta pieņemšana pilnībā nodrošinās informatīvajā ziņojumā minēto nostādņu ieviešanu un Ministru kabineta uzdevuma izpildi.Likumprojekta mērķis ir preventīvi veicināt personu atbildību par normatīvo aktu statistikas jomā prasību ievērošanu. Likumprojekts paredz fiziskām un juridiskām personām administratīvo sodu par: 1. Oficiālās statistikas nodrošināšanai nepieciešamo datu neiesniegšanu vai neatļaušanu novērot faktiskās cenas, vai patiesas un pilnīgas pamatinformācijas par cenām un tarifiem nesniegšanu normatīvajos aktos noteiktajā kārtībā;2. Pētnieciskam darbam saņemtu netieši identificējamu datu izpaušanu trešajām personām vai izmantošanu pretēji mērķim, kādam šie dati ir pieprasīti un sniegti.Ņemot vērā apstākli, ka pārkāpumi par pētnieciskam darbam saņemtu netieši identificējamu datu izpaušanu trešajām personām vai izmantošanu pretēji mērķim, kādam šie dati ir pieprasīti un sniegti var vienlaicīgi būt saistīti arī ar fizisko personu datiem, tad šajā aspektā atbildība par to pretlikumīgu izpaušanu pārklājas ar atbildību par fizisko personu datu nelikumīgu apstrādi. Dubultās sodīšanas nepieļaujamības princips nosaka tiesības netikt atkārtoti tiesātam un sodītam par vienu un to pašu nodarījumu. Minētais princips aizliedz tiesāšanu un sodīšanu par otru nodarījumu, kas izceļas no tiem pašiem faktiem vai faktiem, kas pēc būtības ir tie paši. Tādējādi tiesību normu piemērotājam ir jāizvērtē, vai personas izdarītie nodarījumi izriet no vieniem un tiem pašiem faktiskajiem apstākļiem vai apstākļiem, kas pēc būtības ir vieni un tie paši. (*sk., piemēram, Augstākās tiesas Senāta Administratīvo lietu departamenta 2013. gada 11. janvāra spriedums lietā Nr. A425390407 SKA-15/2013 un 2010.gada 22.novembra spriedums lietā Nr. SKA0428*). Līdz ar to iestāde, kura ir uzsākusi administratīvo lietvedību, ir atbildīga par to, lai personas netiktu sodītas vairākas reizes par vienu un to pašu pārkāpumu. |
| 3. | Projekta izstrādē iesaistītās institūcijas | Centrālā statistikas pārvalde.Likumprojekts tika izskatīts un atbalstīts ar veicamiem papildinājumiem, kuri iestrādāti Likumprojektā, Latvijas Administratīvo pārkāpumu kodeksa pastāvīgās darba grupas 2016.gada 25.februāra sēdē. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību****un administratīvo slogu** |
| 1. | Sabiedrības mērķgrupa, kuras tiesiskais regulējums ietekmē vai varētu ietekmēt | Personas, kuras būs pārkāpušas Statistikas likumu vai citus normatīvos aktus, kas regulē prasības statistikas jomā.Mērķgrupas aptuveno lielumu vai īpatsvaru nav iespējams noteikt, jo nevar paredzēt, cik personas neizpildīs attiecīgajos normatīvajos aktos noteiktās prasības. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekta tiesiskais regulējums nemaina Likumprojektā noteikto administratīvo pārkāpumu subjektu tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Projekts šo jomu neskar. Projektā ietvertajam tiesiskajam regulējumam nav ietekmes uz administratīvajām izmaksām (naudas izteiksmē), un tas nerada papildu administratīvo slogu, jo saskaņā ar Ministru kabineta 2009.gada 15.decembra instrukcijas Nr.19 „Tiesību akta projekta sākotnējās ietekmes izvērtēšanas kārtība” 24.un 25.punktu administratīvās izmaksas (naudas izteiksmē) gada laikā mērķgrupai, ko veido fiziskas personas, nepārsniedz 200 *euro*, bet mērķgrupai, ko veido juridiskas personas, – 2000 *euro*. |
| 4. | Cita informācija | Projekts šo jomu neskar. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| *Projekts šo jomu neskar.* |
| **IV. Tiesību akta projekta ietekme uz spēkā esošo tiesību normu sistēmu** |
| *Projekts šo jomu neskar.* |
| **V. Tiesību akta projekta atbilstība Latvijas Republikas starptautiskajām saistībām** |
| *Projekts šo jomu neskar.* |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Īpašas sabiedrības līdzdalības un komunikācijas aktivitātes nav plānotas. |
| 2. | Sabiedrības līdzdalība projekta izstrādē  | Lai informētu sabiedrību un nodrošinātu iespēju izteikt viedokļus, noteikumu projekts kopā ar sākotnējās ietekmes novērtējuma ziņojumu tika ievietots Ekonomikas ministrijas un Centrālās statistikas pārvaldes mājas lapā internetā, aicinot sabiedrību izteikt atsauksmes un viedokļus. |
| 3. | Sabiedrības līdzdalības rezultāti  | Atsauksmes vai viedokļi par noteikumu projektu netika saņemti. |
| 4. | Cita informācija | Nav. |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas  | Centrālā statistikas pārvalde.  |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem |  Likumprojekts nerada institucionālas izmaiņas attiecībā uz izpildē iesaistītajām valsts pārvaldes institūcijām. Centrālā statistikas pārvalde nepieciešamības gadījumā piemēros likumprojektā noteiktās sankcijas. |
| 3. | Cita informācija | Nav. |

Ministru prezidenta biedrs,

ekonomikas ministrs A. Ašeradens

Vīza: Valsts sekretārs J. Stinka

20.06.2016.

902

M.Deaks, 67366642

madars.deaks@csb.gov.lv